Porrorhynchus

Porrorhynchus er en slekt av biller i underordenen Adephaga, familien virvlere (Gyrinidae).  De har todelte fasettøyne, den ene delen er tilpasset å se i vann, den andre til å se i luft. Når farer dukker opp kan de både dykke og gjøre hopp over vannoverflaten.

Utseende 
Middelsstore til store (9-30 millimeter), nokså brede, blanke virvlere, gjerne med et grønnlig fargeskjær. Arten Porrorhynchus landaisi blir opptil 30 millimeter lang og er dermed den største kjente arten av virvlere. Kroppsformen er nærmest rombeformet sett ovenfra. Slekten kjennes særlig på at de har en spiss, forlenget "snute" mellom fasettøynene. Pronotum og dekkvinger har oftest gul ytterkant.
Hver dekkvinge har to skarpe pigger nær spissen. Forbeina er ganske lange og røde.

Levevis 
Virvlene er rovdyr og spiser insekter som faller ned på vannoverflaten. Disse billene opptrer gjerne i grupper som svømmer rundt på vannoverflaten, og kan minne om radiobiler i et tivoli. Dersom de blir truet dykker de og gjemmer seg nær bunnen. Om en virvler blir fanget, skiller den ut et illeluktende stoff. Dette gjør billen usmakelig for rovdyr og virker også som et alarmstoff overfor andre virvlere. Arten i denne slekten lever i rennende vann, helst i hurtigflytende, klare og rene skogselver.

Utbredelse 
Slekten er utbredt i Sørøst-Asia østover til Ny-Guinea.

Systematisk inndeling  

 Ordenen biller, Coleoptera
 Underordenen Adephaga
 Familien virvlere, Gyrinidae Latreille, 1810
 Underfamilien Gyrininae Latreille, 1810
 Stammen Enhydrini Régimbart, 1882 (parafyletisk?)
 Slekten Porrorhynchus Laporte de Castelnau, 1835
 Underslekten Porrorhynchus (i snever forstand)
 Porrorhynchus indicans (Walker, 1858)
 Porrorhynchus landaisi Régimbart, 1892
 Porrorhynchus marginatus Laporte de Castelnau, 1835
 Underslekten Rhomborhynchus Ochs, 1926
 Porrorhynchus depressus Régimbart, 1892
 Porrorhynchus misoolensis (Ochs, 1955)

Referanser

Eksterne lenker 
 

Virvlere
Biller formelt beskrevet i 1835
Dyr formelt beskrevet av Francis de Laporte de Castelnau